Къэбэрдей уэрамым цIыхухэр зэхуешэс
Налшык къалэ администрацэм щэнхабзэмкIэ и къудамэм иджыблагъэ къыхилъхьа «иджырей джэгу зэIэпыхым» зеубгъу.
Хабзэм тету творческэ щIалэгъуалэр «Победа» киногъэлъэгъуапIэм и гупэм деж щызэхуосри концерт щат. Бэрэжьей, махуэку, мэрем, щэбэт махуэхэм Къэбэрдей уэрамым и лъэс зекIуапIэ дахэм зыкъыщызыгъэлъагъуэ артист ныбжьыщIэхэм йоплъ, йодаIуэ къалэдэсхэри ди щIыналъэм зыщызыгъэпсэхухэри.
Концертыр къызэзыгъэпэщхэр абы йогугъу. Сыту жыпIэмэ ахэр хуейщ «арт-марафон» зыфIаща Iуэхум щIалэгъуалэми нэхъыжьхэми гукъыдэж къыхахыну, я нэгу зиужьыну.
Къапщтэмэ, мы махуэ зэкIэлъыкIуэхэм арт-марафоным и утыкум итащ промышленность псынщIэмкIэ Налшык и колледжым щеджэхэмрэ къалэм и тхылъ хъумапIэ системэм и лэжьакIуэхэмрэ. Абыхэм уэрэд жаIащ, къыхаха IэщIагъэм теухуа теплъэгъуэ кIэщIхэр ягъэлъэгъуащ, литературнэ еджэныгъэхэр ирагъэкIуэкIащ.
Шэрэдж Дисэ.
